
МОТИВИ
към проекта на Устройствен правилник на Горските семеконтролни станции

Съгласно чл. 161 от Закона за горите, функциите и задачите на структурите и специализираните териториални звена на Изпълнителната агенция по горите (ИАГ) се определят с устройствени правилници. Правилниците се утвърждават от изпълнителния директор на агенцията и се обнародват в „Държавен вестник“.

Причини, които налагат приемането на акта
Във връзка с възникнала необходимост от усъвършенстване на Устройствените правилници на Горска семеконтролна станция гр. Пловдив и Горска семеконтролна станция гр. София (ГСС), бе възложено на дирекция „Горско стопанство“ в ИАГ да изготви проект за актуализиране на устройствените правилници на двете станции. Предложението за изменение е резултат от анализ на проблемите при осъществяване на дейността на тези специализирани териториални звена (СТЗ).
Предвид факта, че функциите и задачите на двете семеконтролни станции са еднакви, с настоящия проект се предлага приемането на един общ, като се отменят действащите към момента устройствени правилници.
Предлага се методическото ръководство на дейността на ГСС да се осъществява от ИАГ, а не от дирекция „Горско стопанство“, както е предвидено в действащите правилници.
Проектът предвижда към функциите на семеконтролните станции да се допълнят дейности, свързани с планиране, организиране и провеждане на обучения; участие в комплексни проверки; връзки с държавни институции, организации, физически и юридически лица и др., чиято дейност е свързана с опазване и възпроизводство на горски генетични продукти; възможност за санкциониране на нарушители в предвидените от закона случаи. Тези дейности не са нови, но не са разписани в действащите правилници. 
Проектът е изготвен в съответствие със Закона за горите и актовете по неговото прилагане.

Цели
Отстраняване на пропуски, установени при практическото им прилагане и внасяне на яснота при прилагането на отделни разпоредби.  

Очаквани резултати от прилагането на акта
Внасяне на яснота при прилагането на отделни разпоредби.

Финансови и други средства, необходими за прилагането на новата уредба
За приемането на проекта не са необходими допълнителни разходи/трансфери и други плащания. Проектът на правилник не води до изменение в целевите стойности на показателите за изпълнение по програми, в това число и ключовите индикатори.
Предложеният проект не води до въздействие върху държавния бюджет.

Анализ за съответствие с правото на Европейския съюз
Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектът на правилник и мотивите към него са публикувани за обществена консултация на интернет страницата на Изпълнителна агенция по горите и на Портала за обществени консултации със срок за предложения и становища 30 дни.
В съответствие с изискванията на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация по проекта, заедно с обосновка за неприетите предложения, е публикувана на интернет страницата на Изпълнителна агенция по горите и на Портала за обществени консултации.

